Κώστας Βερτσώνης

Ο Κώστας Βερτσώνης είναι Έλληνας παλαίμαχος ποδοσφαιριστής που αγωνιζόταν αριστερό χαφ (ενδιάμεσος σύμφωνα με την ποδοσφαιρική ορολογία της εποχής). Αγωνίστηκε στον Απόλλωνα Σμύρνης (ακόμα τότε Απόλλων Αθηνών) τη δεκαετία του '60, έπειτα με το Χαραυγιακό Ηλιούπολης, ενώ στη συνέχεια διετέλεσε προπονητής. Υπήρξε διεθνής με τις εθνικές ομαδες Νέων και Ενόπλων.

Βιογραφικά στοιχεία 
Γεννήθηκε το 1943 στη Λήμνο, από όπου με τους γονείς και τα δύο του αδέλφια μετακόμισε στην Αθήνα .
Τον Ιανουάριο του 2008 τιμήθηκε από το δήμο Νέας Φιλαδελφείας και τον τοπικό αθλητικό σύλλογο του Ιωνικού Ν.Φ για τη συνολική προσφορά του στο άθλημα.

Καριέρα ως παίκτης

Απόλλων Σμύρνης 
Το χειμώνα του 1958 τον πήγε στον Απόλλωνα ο παράγοντας Παντελίδης για δοκιμή, αλλά δε "γέμισε το μάτι" στον τεχνικό Κίριλ "Τζίνα" Σιμονόφσκι λόγω του μικρού του αναστήματος. Άν και ο ίδιος ο νεαρός σκεφτόταν να υπογράψει στο Γκυζιακό, ο Παντελίδης τον κράτησε στη Ριζούπολη, με αποτέλεσμα να αγωνιστεί αμέσως στην γ΄ ομάδα (νέοι) και την επόμενη χρονιά στη β΄ (αναπληρωματικοί). Το 1959 πραγματοποίησε την πρώτη του εμφάνιση στην α΄ ομάδα σε αγώνα Κυπέλλου εναντίον του Αστέρα Αθηνών και πλέον από το 1961 καθιερώθηκε, μην έχοντας ακόμα κλείσει τα 18. 

Τη σεζόν 1963-64 κατέκτησε με τον Απόλλωνα, το πανελλήνιο πρωτάθλημα Νέων.
Για 9 περιόδους και μέχρι τον υποβιβασμό του Απόλλωνα (στο στρίψιμο του νομίσματος και μετά 3 μπαράζ) τον Ιούνιο του 1969, υπήρξε βασικότατο στέλεχος συμμετέχοντας σε 225 συναντήσεις (3 γκολ) πρωταθλήματος Α' Εθνικής (πάνω από το 80% των συνολικών της ομάδας του). Επίσης, αγωνίστηκε σε 20 ματς κυπέλλου Ελλάδος (3 γκολ).
Υπήρξε ο πρώτος Λήμνιος που αγωνίστηκε στην Α΄ Εθνική κατηγορία και ο μοναδικός (αν εξαιρεθεί η μία και μοναδική εμφάνιση του ξαδερφού του Νίκου Σαταράκη τη σεζόν 1962-63 με τον Απόλλωνα) ως το 2000 που αγωνίστηκε ο Δήμος Μανουσάκης. Μικρόσωμος, αριστεροπόδαρος, καλός χειριστής της μπάλας και με καλή πάσα, έλεγαν για αυτόν οι Απολλωνιστές το εξής χαρακτηριστικό:
"Ο κοντός που του έμοιασε ο Δομάζος".
Οι ίδιοι τον έχουν συμπεριλάβει επανειλήμμενα στα δημοψηφίσματα για την ανάδειξη της ιδανικότερης 11άδας όλων των εποχών του συλλόγου.

Χαραυγιακός Ηλιούπολης 
Μετά τον Απόλλωνα πήρε μεταγραφή στον Χαραυγιακό Ηλιούπολης της Αθήνας, με τον οποίο το 1975 έφτασε ένα βήμα πριν τη Β' Εθνική. Στους αγώνες κατάταξης (6ος όμιλος) η ομάδα του κατέλαβε την 3η θέση ανάμεσα σε 7, υπολειπόμενη 3 βαθμούς από τον ΑΟ Αμφιάλης που κέρδισε την άνοδο.

Αντιπροσωπευτικά Συγκροτήματα 
Τον Απρίλιο του 1961 μετείχε με την εθνική Νέων στο ετήσιο Πανευρωπαϊκό Πρωτάθλημα, αγωνιζόμενος όμως μόνο στο πρώτο παιχνίδι με τη Γαλλία (ήττα 2-3), όπου τραυματίστηκε και αποχώρησε. Κατά την επόμενη διοργάνωση αντίθετα, του 1962, ήταν βασικό στέλεχος και αναδείχθηκε καλύτερος Έλληνας διεθνής στις τρεις αναμετρήσεις με τις Αν. Γερμανία (2-3), Σοβ. Ένωση (1-3) και Τσεχοσλοβακία (0-0). 

Επίσης, κατά τη διάρκεια της στρατιωτικής του θητείας αγωνίστηκε στο Παγκόσμιο Πρωτάθλημα ΣΙΣΜ του 1964 με την εθνική Ενόπλων, μετέχοντας για πρώτη φορά στο 0-4 από τη Γερμανία στην πόλη Χάγκεν.

Συμμετοχές/τέρματα

Καριέρα ως προπονητής 
Όταν σταμάτησε να αγωνίζεται, εργάστηκε ως προπονητής σε διάφορες ομάδες μικρών κατηγοριών με σποραδικές επιτυχίες, όπως το 1981-82 που οδήγησε τον Αιολικό Μυτιλήνης από τη Γ' στη Β' Εθνική.

Παραπομπές

Εξωτερικοί σύνδεσμοι 

 http://www.rsssf.com/tablesg/grk69.html
 http://www.rsssf.com/tablesg/grk79.html

Πηγές 
 "Το Έπος της Α' Εθνικής", Γιώργος Ν. Παγιωτέλης, μηνιαίο αθλητικό περιοδικό «Οι Παγκόσμιοι», τεύχη Αυγούστου 1994 - Απριλίου 1995
"Γ.Σ. Απόλλων Σμύρνης 1891-2011", έκδ. περιφέρεια Αττικής 2012.

Έλληνες ποδοσφαιριστές
Ποδοσφαιριστές Εθνικής Ελλάδας Κ19
Ποδοσφαιριστές Εθνικής Ελλάδος Ενόπλων
Ποδοσφαιριστές Απόλλων Σμύρνης
Έλληνες προπονητές ποδοσφαίρου
β
Αθλητισμός στη Λήμνο